Nataniël maak stem dik oor kettingboodskap | Maroela Media
Die sanger, skrywer en verhoogpersoonlikheid Nataniël het hom die afgelope naweek tot sosiale media gewend om homself te distansieer van 'n kettingboodskap wat op sosiale media versprei en aan hom toegeskryf word.
Nataniël het dié boodskap, wat volgens hom "'n paar onnoselhede" is wat as "wysheid verkoop word", veroordeel.
Dít volg nadat hy verlede jaar ook sy stem dik gemaak het teen 'n soortgelyke kettingboodskap wat ook op die boodskapdiens WhatsApp én op sosiale media versprei is.
Dié boodskap maan mense onder meer om die "eenvoud" van die lewe te waardeer en om nie 'n "wrok" te koester nie.
"Wees altyd dankbaar vir alles wat jy het en lewe eenvoudig. Hoe minder goeters jy het, hoe minder wharries het jy – en hoe lekkerder slaap jy! Wees onvoorwaardelik lief vir jou gesin en familie en aanvaar elkeen presies net soos hy of sy is … vriende kan jy kies, familie nie! Moenie toelaat dat jou brein muf met issues soos onvergewensgesindheid, skuldgevoelens of grudges nie. Hardloop jou lewens-spiedomitir in die rooi en help waar jy kan (sic)," lui 'n gedeelte van die kettingboodskap.
Nataniël sê aanhangers moet kennis neem dat die boodskap nié deur hom geskryf is nie.
"Ja, dis Desember en weer tyd vir die gewraakte selfoon," het hy in 'n Facebook-inskrywing gesê. "Elke jaar hierdie tyd besluit een of ander ledige wese om 'n paar onnoselhede as wysheid te verkoop en my naam daaraan te koppel.
"Die nuutste [hiervan] word tans deur duisende mense (wat duidelik nie weet dat ons in hierdie tyd inspirasie, hulp, goedgesindheid en inligting behoort te versprei en bog te vermy nie!) op selfone rondgestuur, en begin met die woorde: Net Nataniël kan 'n ding só raak sê!"
Die sanger sê dié boodskappe is "deurspek van swak taal, swak sentiment en swak smaak".
"Aan elkeen wat twak rondstuur of aanstuur: Enigiets wat valslik onder die verkeerde naam versprei word, is 'n kriminele oortreding met hewige gevolge, vernietig dit en gebruik jou kosbare tyd beter. Ek beaam weer eens die titel van Vivienne Westwood se nuutste boek: Get a life!"
Nataniël is tans op die lenteuitgawe van SARIE Kos te sien. Vir meer inligting, besoek die Nataniël Fan Page Facebook-blad.
Ook al hierdie tipe epos gekry wat as "gospel" versprei word. Regtig? Mense hou julself besig met dinge wat saakmaak in plaas van twak rondstuur.